KIRJALLINEN KYSYMYS E-3223/00

esittäjä(t): Robert Evans (PSE) komissiolle

(17. lokakuuta 2000)

Aihe: Eläinten kuljetus ja neuvoston direktiivin 91/628/ETY noudattaminen

Komissio julkaisi äskettäin kertomuksen marraskuussa 1999 Ranskassa tehdyistä tutkimuksista, jotka koskivat pysähdyspaikkoja pitkien eläinkuljetusten aikana. Kertomuksesta käy ilmi, että 40 % muista jäsenvaltioista tulevista ajoneuvoista, joiden oli määrä pysähtyä Ranskassa, ei noudattanut velvoitetta. Komission tarkastajat kävivät myös satamassa, johon saapui lautalla eläinkuljetusajoneuvoja toisesta jäsenvaltiosta. Tarkastajat löysivät lukuisia puutteita ajoneuvojen reittisuunnitelmista. Lisäksi he saivat selville, että seitsemästä ajoneuvosta, joiden reittisuunnitelmiin oli merkitty paikka eläinten lepotaukoa varten, vain kolme todella piti tauon.

Voiko komissio selvittää seuraavat seikat:

1. Mistä jäsenvaltiosta ajoneuvot tulivat molemmissa edellä mainituissa tapauksissa?

2. Mihin toimiin on ryhdytty, jotta Ranska ja muut jäsenvaltiot valvoisivat EU:n lainsäädännön noudattamista, jotta

a) kaikki tiedot, joihin neuvoston direktiivi 91/628/ETY(1) velvoittaa, sisältyisivät reittisuunnitelmaan, ja

b) kuljetuksissa noudatettaisiin laadittuja reittisuunnitelmia ja annettaisiin eläimille mahdollisuus direktiivissä säädettyihin lepotaukoihin?

(1) EYVL L 340, 11.12.1991, s. 17.

David Byrnen komission puolesta antama vastaus

(16. tammikuuta 2001)

Komission Elintarvike- ja eläinlääkintätoimisto teki marraskuussa 1999 tarkastusmatkoja Ranskaan. Satamassa ja eläinkuljetusajoneuvojen pysähdyspaikalla suoritetuissa tarkastuksissa ilmenneet puutteet, joihin arvoisa parlamentin jäsen viittaa, koskivat Irlannista tulleita ajoneuvoja.

Elintarvike- ja eläinlääkintätoimisto pyysi tarkastusten johdosta antamissaan suosituksissa, että Ranskan viranomaiset ilmoittaisivat komissiolle toimenpiteistä, joihin Ranska on ryhtynyt varmistaakseen, että reittisuunnitelmat toteutetaan ja allekirjoitetaan asianmukaisesti. Ranskan viranomaiset ilmoittivat sittemmin Elintarvike- ja eläinlääkintätoimistolle, että monia raportissa määrättyjä suosituksia oli noudatettu määräajan kuluessa. Reittisuunnitelmia ei kuitenkaan noudatettu asianmukaisesti, ja Elintarvike- ja eläinlääkintätoimisto pyysi tämän vuoksi tarkempia selvityksiä asiasta. Myös Irlannin viranomaisille ilmoitettiin näistä havainnoista, ja ongelman selvittämiseksi järjestettiin kokous.

Elintarvike- ja eläinlääkintätoimiston raporteissa todetaan, että reittisuunnitelmien valvomista ei yleisesti pidetä tärkeänä monissa jäsenvaltioissa. Jäsenvaltioiden keskusviranomaiset eivät anna yksityiskohtaisia ohjeita eivätkä avusta paikallisviranomaisia reittisuunnitelmien tarkastuksessa. Elintarvike- ja eläinlääkintätoimisto onkin asettanut tavoitteekseen reittiaikataulujen valvomisen eläinkuljetuksiin kohdistuvien tarkastusten yhteydessä. Lisäksi toimisto antaa tarvittaessa suosituksia komissiolle ja niille jäsenvaltioille, joita asia koskee.

Komissio antoi äskettäin kertomuksen eläinten suojelemisesta kuljetuksen aikana annetun yhteisön lainsäädännön täytäntöönpanosta jäsenvaltiossa(1). Kyseinen asiakirja on esitelty neuvostolle ja Euroopan parlamentille. Komissio aikoo tehdä kertomuksesta tehtyjen päätelmien pohjalta ehdotuksia, joilla pyritään varmistamaan eläinkuljetusten aikarajojen tehokas noudattaminen.

Mikäli jäsenvaltiot eivät noudata eläinten suojelemisesta kuljetuksen aikana annetun direktiivin 91/628/ETY muuttamisesta 29 päivänä kesäkuuta 1995 annetun neuvoston direktiivin 95/29/EY(2) keskeisiä säännöksiä, ne rikkovat yhteisön lainsäädäntöä. Komissio voi tällöin käynnistää EY:n perustamissopimuksen 226 artiklan (ent. 169 artiklan) mukaisia rikkomismenettelyjä. Komissio harkitsee 226 artiklan mukaisiin toimiin ryhtymistä myös edellä mainitussa tapauksessa, elleivät Irlanti ja Ranska toimi asianmukaisella tavalla direktiivin säännösten noudattamiseksi.

(1) KOM(2000) 809 lopullinen.

(2) EYVL L 148, 30.6.1995.